paragraph_text: Sindrom suhog oka ili kseroftalmija je stanje nedovoljnog lučenja suza. Suze su neophodne za podmazivanje, prehranu, održavanje zdravlja i optičke funkcije prednje površine oka, te jasan vid. Osim toga, smanjuju mogućnost infekcije, ispiru strana tijela iz oka i zadržavaju površinu očiju glatkom i čistom. Svakim treptajem kapka suze prekriju prednju površinu oka, to jest spojnicu i rožnicu. Višak suza u oku otječe u male drenažne cijevi u unutarnjem očnom kutu, otkud se sprovode u nosnu šupljinu.